JMT ดีด 4% โบรกมองกำไรปี 66 ทะยาน 44% รับยอดเก็บหนี้โต-บุ๊กส่วนแบ่ง JK AMC
JMT เด้งเกือบ 4% โบรกมองปี 66 ปัจจัยกดดันลดลง หนุนกำไรโต 44% รับยอดจัดเก็บหนี้เติบโต หลังแนวโน้มเศรษฐกิจภายในประเทศดีขึ้น และหมดมาตรการช่วยเหลือลูกหนี้ในสถาบันการเงิน รวมถึงบันทึกส่วนแบ่งกำไรจาก JK AMC มากขึ้นจากการรับโอนหนี้จาก KBANK เพิ่ม
JMT เด้งเกือบ 4% โบรกมองปี 66 ปัจจัยกดดันลดลง หนุนกำไรโต 44% รับยอดจัดเก็บหนี้เติบโต หลังแนวโน้มเศรษฐกิจภายในประเทศดีขึ้น และหมดมาตรการช่วยเหลือลูกหนี้ในสถาบันการเงิน รวมถึงบันทึกส่วนแบ่งกำไรจาก JK AMC มากขึ้นจากการรับโอนหนี้จาก KBANK เพิ่ม
9 ก.พ. 2566

ผู้สื่อข่าวรายงานว่า วันนี้ (9 ก.พ.66) ราคาหุ้น บริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) หรือ JMT ณ เวลา 15:47 น. อยู่ที่ระดับ 52.75 บาท บวก 2 บาท หรือ 3.94% สูงสุดที่ระดับ 53 บาท ต่ำสุดที่ระดับ 50.25 บาท ด้วยมูลค่าการซื้อขาย 612.23 ล้านบาท

บริษัทหลักทรัพย์ ทรีนีตี้ จำกัด ระบุในบทวิเคราะห์ คาดกำไรไตรมาส 4/65 ที่ 488 ล้านบาท เติบโต 7% จากไตรมาสก่อน และ 2% จากปีก่อน ยังเป็นระดับนิวไฮรายไตรมาสแม้ว่าอัตราการเติบโตจะไม่สูงนักเมื่อเทียบกับช่วงก่อนๆ
ทั้งนี้เนื่องจากฐานกำไรในไตรมาส 3/65 และไตรมาส 4/64 อยู่ในระดับที่ค่อนข้างสูง บวกกับอาจมีค่าใช้จ่ายในการดำเนินงานเพิ่มขึ้นจากการขยายออฟฟิศและพนักงาน ส่วนในด้านยอดจัดเก็บคาดดีขึ้นทั้งจากไตรมาสก่อนและปีก่อน โดยได้รับผลบวกจากแนวโน้มเศรษฐกิจภายในประเทศที่ดีขึ้น
นอกจากนี้ยังอาจเห็นการรับรู้ส่วนแบ่งกำไรจาก JK AMC เพิ่มขึ้นเป็น 53 ล้านบาท จากในไตรมาส 3/65 ที่ 35 ล้านบาท เนื่องจากมีการโอนหนี้จาก KBANK เข้ามามากขึ้น
อย่างไรก็ตาม จากแนวโน้มกำไรปี 65 ที่อาจต่ำกว่าที่คาดไว้ก่อนหน้า ทำให้ปรับลดประมาณการกำไรปี 65-66 ลงราว 6% และ 10% จากประมาณการก่อนหน้า แต่คาดกำไรปี 66 จะเติบโตราว 44% จากปีก่อน โดยปัจจัยกดดันจะลดลง ทั้งในแง่ของการจัดเก็บที่จะดีขึ้นตามภาวะเศรษฐกิจ และในแง่ของการซื้อหนี้ที่จะดีขึ้นหลังหมดมาตรการช่วยเหลือลูกหนี้ในสถาบันการเงิน นอกจากนี้ยังคาดจะเห็นส่วนแบ่งกำไรจาก JK AMC ที่มากขึ้นจากการรับโอนหนี้ มาจาก KBANK เพิ่มเติม